ສະຫະລັດລົງມືກໍ່ສ້າງ ສະຖານທູດໃໝ່ ທີ່ ສປປ ລາວ
ສະຫະລັດວາງສີລາລືກ ບ່ອນກໍ່ສ້າງ ສະຖານທູດແຫ່ງໃໝ່ ທີ່ນະຄອນຫຼວງວຽງຈັນ.
ສະຖານທູດສະຫະລັດທີ່ນະຄອນຫລວງວຽງຈັນໄດ້ທໍາພິທີວາງສີລາລືກສໍາລັບກໍ່ສ້າງ ບໍລິເວນສະຖານທູດສະຫະລັດແຫ່ງໃໝ່ໃນລາວ ເມື່ອວັນສຸກຜ່ານມານີ້ ເອກອັກຄະລັດ ຖະທູດສະຫະລັດປະຈໍາ ສປປ ລາວ ທ່ານນາງ Karen B Stewart ໄດ້ເປັນປະທານ ໃນພິທີດັ່ງກ່າວ ພ້ອມດ້ວຍທ່ານພົມມາ ຄໍາມະນີຈັນ ເອກອະທິບໍດີກົມກິດຈະການຢູໂຣບ ແລະອາເມຣິກາຂອງກະຊວງການຕ່າງປະເທດລາວ ໃນການຢືນຢັນເຖິງສາຍພົວພັນອັນ ແຂງແຮງລະຫວ່າງສອງປະເທດ ພາຍຫຼັງທໍາພິທີຕາມປະເພນີໃນທ້ອງຖິ່ນ ກໍໄດ້ມີການ ສວດໄຊຍັນໂຕຢູ່ບໍລິເວນທີ່ຈະກໍ່ສ້າງເປັນສະຖານທູດແຫ່ງໃໝ່ ໂດຍພວກພະສົງທີ່ມາ ຈາກວັດທີ່ຢູ່ໃກ້ໆນັ້ນ ບັນດາເຈົ້າໜ້າທີ່ບ້ານ ເຂດເມືອງແລະລັດຖະບານກາງ ໄດ້ເຂົ້າ ຮ່ວມໃນພິທີດັ່ງກ່າວ ພ້ອມກັບບັນດາສະມາຊິກປະຊາຄົມສະຖານທູດສະຫະລັດ ຄຸ້ມສະຖານທູດສະຫະລັດແຫ່ງໃໝ່ ທີ່ຈະສ້າງຂຶ້ນບົນເນື້ອທີ່ 7 acres ຫຼື 15 ໄລ່ເຄິ່ງ ແລະ ມີມູນຄ່າກໍ່ສ້າງ 109 ລ້ານໂດລ່າສະຫະລັດນັ້ນ ຈະມີຕຶກອາຄານຫຼາຍຫຼັງ ຊຶ່ງຈະຮວມທັງ ຕຶກໃຫຍ່ຂອງສະຖານທູດ ຕຶກຫລາຍໆຫລັງທີ່ເປັນຈຸດເຂົ້າສູ່ບໍລິເວນສະຖານທູດ ແລະຕຶກ ອາຄານສາທາລະນູປະໂພກ ສະຖານທູດໃໝ່ນີ້ ທີ່ຈະອໍານວຍບ່ອນທໍາງານທີ່ທັນສະໄໝ ທີ່ສຸດໃຫ້ແກ່ບັນດາພະນັກງານສະຖານທູດນັ້ນ ແມ່ນມີກໍານົດຈະສ້າງສໍາເລັດໃນລະດູຮ້ອນ ຂອງປີ 2014